Соьлжа-г1алина чу-араволучохь йинчу нартола (арка) т1е яздина: «Счастливого пути!», «Добро пожаловать!» ду. Амма нохчийн маттахь дац яздина: «Некъ дика хуьлийла!», «Марша дог1ийла!». Дика а, нийса а хир дара нохчийн меттан экзамен ЕГЭ-хь хилча (нагахь ЕГЭ юьтур йолуш елахь), х1унда аьлча нохчийн мотт НР-хь пачхьалкхан мотт хилар Конституцехь ч1аг1дина хиларна. Кхин экзаменаш санна, д1алур яр-кх и экзамен а. Кхин х1умма ца хилча а, к1еззиг а жоьпалла хьаладер дара дешархойн, пачхьалкхан т1ег1анехь меттан сий-ларам а хьалабер бара. Лакхахь хьахийна а, билгалдаьхна а нохчийн меттан хьокъехь дан деза г1уллакхаш шерашкахь гулделла, цундела уьш д1адаха а шераш дезар ду. Маттаца доьзнарг вайх х1ораммо а, къа а хьоьгуш, нис ца дахь, кхане кхин а г1айг1ане, сингаттаме а хир ю вайн.